**Marijan Horvat** (10. siječnja 1903. - 29. prosinca 1967.) bio je hrvatski pravnik i romanist, dekan i prodekan Pravnog fakulteta u Zagrebu te rektor i prorektor Sveučilišta u Zagrebu.

Životopis
---------

Horvat je rođen u Zagrebu gdje je završio osnovnu školu, klasičnu gimnaziju i pravni fakultet, postižući najviše ocjene. Nakon što je doktorirao na Pravnom fakultetu u Zagrebu 1926. odlazi u Pariz gdje na pravnom fakultetu provodi jednu studijsku godinu slušajući predavanja poznatih romanista Paula Colineta i Piera Noillesa. Nakon povratka u Zagreb, nastavio se baviti već ranije započetom odvjetničko-pripravničkom praksom, a 1929. postao je odvjetnik.

Sveučilišnu karijeru Horvat je počeo 1938. kao honorarni nastavnik rimskog prava na Pravnom fakultetu u Zagrebu. Napustio je odvjetničku službu početkom 1940. i nastavio kao privatni docent, a kasnije je imenovan izvanrednim profesorom. Redovni profesor postao je 1944. i ponovno od 1945. jer su svi izbori na Sveučilištu u vrijeme Nezavisne Države Hrvatske bili poništeni. Za dopisnog člana Jugoslavenske akademije znanosti i umjetnosti u Zagrebu izabran je 1961. Horvat je bio dekan i prodekan Pravnog fakulteta u Zagrebu dva puta te rektor (1958. - 1960.) i prorektor (1960. - 1962.) Sveučilišta u Zagrebu. Dugi niz godina obavljao je uspješno dužnost urednika časopisa *Zbornik Pravnog fakulteta u Zagrebu* od 1953. do 1965. kao i dužnost predstojnika Knjžnice Pravnog fakulteta u Zagrebu. Aktivno je sudjelovao u upravi velikog broja znanstvenih, kulturnih i drugih javnih ustanova i udruga, među njima i Udruženja pravnika, Odvjetničke komore, Nacionalne i sveučilišne knjižnice, Matice hrvatske i dr. Bio je član niza pravno-povijesnih i drugih društava od kojih su brojna bila inozemna (*Société d'histoire du droit de l'Antiquité* u Bruxellesu, *Société Jean Bodin pour l'histoire des institutions* u Bruxellesu, i *Société européenne de culture* u Rimu).

Horvatov znanstveni interes obuhvaćao je vrlo širok tematski raspon, no najzaslužniji je za svoj doprinos proučavanju rimskog prava. U njegovoj obradi, rimsko pravo nije nikada, čak ni u trenutcima kad je, izravno ili neizravno, zahtijevala ideološka isljučivost aktualne politike, promatrao jednodimenzionalno, isključivo kao povijesno pravo, kao pravo koje bi prestalo vrijediti zajedno s antičkom rimskom državom koja ga je stvorila. Tako je primjerice u monografskom spisu *Bona fides u rimskom obveznom pravu* (1939.), poznatom u inozemstvu, pružio, ne samo prikaz razvoja načela *bona fidei* u rimskom razdoblju, što je glavna tema rada, nego i u kasnijim razdobljima, promatrajući kasniji razvoj tog načela, pa i suvremenu njegovu regulaciju u građanskom i drugim zakonodavstvima, samo kao produžetak i nadogradnju ranijeg razvoja, a uvijek s rimskim elementima kao dominantnim. Višedimenzionalni pristup fenomenu rimskog prava izrazito je izražen i u njegovoj knjizi *Rimska pravna poviest* (1943.) u kojoj je Horvat pružio sustavan prikaz razvitka rimskog prava, ne ograničavajući se na antičko razdoblje, nego prateći, u glavnim linijama, i dalji život rimskog prava sve do modernih građanskih zakonika, i to kako u praktičnoj primjeni (s naglaskom na recepciji rimskog prava), tako i u znanstvenoj obradi (u učenjima kako glosatorske i postglosatorske škole tako i škole elegantne jurisprudencije, historijsko-pravne škole i dr.).

Horvat je umro u Zagrebu u šezdeset i petoj godini života.

Djela
-----

* Horvat, Marijan; Bastaić, Konstantin; Sirotković, Hodimir (1968.). *Rječnik historije, države i prava*. Zagreb: Informator.
* Horvat, Marijan (1965.). *Plan mirovne organizacije češkoga kralja Jurja Podjebradskog*. Zagreb: Jugoslavenska akademija znanosti i umjetnosti.
* Horvat, Marijan (1956.) (francuskom). *Réflexions sur l'usucapion et l'auctoritas*. Bruxelles: Office international de librairie.
* Horvat, Marijan (1951.). *Oporuka splitskog priora Petra*. Zagreb: Jugoslavenska akademija znanosti i umjetnosti.
* Horvat, Marijan (1951.). *Rimsko pravo u našem pravnom studiju*. Zagreb: Jugoslavenska akademija znanosti i umjetnosti.
* Horvat, Marijan; Eisner, Bertold (1948.). *Rimsko pravo*. Zagreb: Nakladni zavod hrvatske.
* Horvat, Marijan (1943.). *Rimska pravna poviest*. Zagreb: Knjžara Zlatko Streitenberger.
* Horvat, Marijan (1939.). *Bona fides u razvoju rimskoga obveznoga prava*. Zagreb: Nadbiskupska tiskara.

Izvori
------

Citati

1. 1 2 3  Radovčić (1998.), str. 459.
2. 1 2  Marijan Horvat. Sveučilište u Zagrebu
3. ↑  Radovčić (1998.), str. 460.

Literatura
* Radovčić, Vesna (1998.). „Uz novo izdanje". *Rimsko pravo*. Zagreb: Pravni fakultet Sveučilišta u Zagrebu. ISBN 9536714019.